Keip Kostas

Keip Kostas () – miestas pietų Ganoje, Atlanto vandenyno pakrantėje, 165 km į vakarus nuo Akros. Centrinio regiono administracinis centras. Vyraujanti gyventojų dauguma – fančiai. Per miestą eina kelias tarp Akros ir Sekondžio-Takoradžio, taip pat plentas į Kumasį. Uostas. Veikia universitetas, keletas aukštųjų mokyklų ir kolegijų. Verčiamasi žvejyba, prekyba.

Kultūra 

Keip Kostas buvo vienas pagrindinių Aukso Kranto kolonizavimo centrų, todėl čia gerai išlikusi kolonijinė architektūra. Centre yra didelė bažnyčia, pakrantėje – Keip Kosto pilis (įtraukta į UNESCO pasaulio paveldo sąrašą). Pilyje yra didžiausias pasaulyje vergovės muziejus. Keip Koste yra paminklas miesto simboliui krabui. Miesto centre telkšo Fosu lagūna.

Istorija 

Miestą (Cabo Corso pavadinimu) XV a. įkūrė portugalai. Miestas pradėjo augti apie fortą. 1637 m. jį užėmė olandai, o 1652 m. švedai, kurie fortą pavertė pilimi. Galiausiai 1664 m. miestą užėmė britai. Keip Kostas buvo Britų Aukso Kranto sostine iki kol 1877 m. ji perkelta į Akrą. Keip Kostas buvo ir vienas svarbiausių vergų eksporto centrų Vakarų Afrikoje.

Šaltiniai 

Ganos miestai